Alle Kvinners Blad
Store norske leksikon,Samfunn,Medier,Tidsskrifter
Alle Kvinners Blad, tidligere illustrert ukeblad som ble utgitt mellom 1937 og 1978. Bladet ble startet av Gyldendal Norsk Forlag etter at forlaget hadde lagt ned bladet Hus og Have (startet 1930), og Alle Kvinners Blad kan sees som en slags videreføring av dette. Det var et tradisjonelt dameblad, litt konservativt både i innhold og form. Et prøvenummer ble utgitt i 1937, mens 1938 regnes som bladets første årgang.
I bladets storhetstid i 1950-årene ble det trykket i dyptrykk i tre farger. Opplaget var 1950 oppe i over 275 000, og bladet var med dette landets nest største ukeblad (bare Norsk Ukeblad var større).Ett av bladets mest kjente innslag i disse årene var spørrespalten der Klara Klok svarte på spørsmål fra leserne og som da ble drevet av Ingrid Arnulf. Aagot Natvig Honne var forøvrig den første Klara Klok. Hun sto bak spalten til Ingrid Arnulf tok over i 1948.I 1963 ble bladets navn forkortet til Alle kvinner, i 1974 ble det solgt til Nordisk Forlag og i 1978 gikk det inn. Johanna Oftedal var bladets redaktør i 1938–1968.